**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΠΕΡΙΣΤΕΡΙΟΥ**

ΑΡΙΘΜΟΣ 35/2020

**ΠΡΑΞΗ**

Η ΔΙΕΥΘΥΝΟΥΣΑ ΤΟ ΕΙΡΗΝΟΔΙΚΕΙΟ ΠΕΡΙΣΤΕΡΙΟΥ

ΕΙΡΗΝΟΔΙΚΗΣ

Αφού έλαβε υπόψη

α) τη με αριθμ. **ΚΥΑ Δ1α/ΓΠ.οικ. 33202/28-5-2020**, που δημοσιεύτηκε στο ΦΕΚ Β΄ 2033/28-5-2020 και ειδικότερα το άρθρο 4 αυτής, σύμφωνα με τη διάταξη του οποίου αποφασίστηκε **η επαναλειτουργία από 1-6-2020 των πολιτικών δικαστηρίων**, οι εργασίες των οποίων είχαν ανασταλεί προσωρινά με διαδοχικές κοινές υπουργικές αποφάσεις κατ΄ εξουσιοδότηση της από 11 Μαρτίου 2020 Πράξης Νομοθετικού Περιεχομένου «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού Covid – 19 και της ανάγκης περιορισμού της διάδοσης αυτού» και

β) την υποχρέωση για τήρηση των μέτρων που προβλέφθηκαν στην από 25.5.2020 γνώμη της Εθνικής Επιτροπής Προστασίας της Δημόσιας Υγείας έναντι του κορωνοϊού COVID-19,

ενεργώντας προς αποφυγή συνωστισμού και προς διαφύλαξη της δημόσιας υγείας όλων των παρευρισκομένων (Ειρηνοδικών, Γραμματέων, πληρεξουσίων Δικηγόρων, διαδίκων), **ανακοινώνει ότι από 01.06.2020 το Ειρηνοδικείο Περιστερίου θα λειτουργεί εξής:**

**1) Η κατάθεση δικογράφων για όλες τις διαδικασίες, η κατάθεση Αιτήσεων για έκδοση Διαταγής Πληρωμής και Διαταγής Απόδοσης Μισθίου, για δημοσίευση Διαθηκών και κήρυξης αυτών Κυρίων, οι αιτήσεις για έκδοση κληρονομητηρίων και οι αιτήσεις που αφορούν σύσταση και τροποποίηση καταστατικών σωματείων, θα γίνεται καθημερινά, κατά τις ώρες λειτουργίας του Ειρηνοδικείου.**

Παρακαλούνται οι πληρεξούσιοι δικηγόροι, για λόγους προστασίας της δημόσιας υγείας, να εισέρχονται στις αίθουσες του Ειρηνοδικείου στον πρώτο όροφο του κτιρίου, ανά τρία (3) άτομα καθώς και **να έχουν τους προς κατάθεση φακέλους πλήρεις και δη να περιέχεται σε αυτούς το εισαγωγικό δικόγραφο, το γραμμάτιο προείσπραξης, ένα απλό αντίγραφο του εισαγωγικού δικογράφου καθώς και τα αντίγραφα που θα φέρουν ΤΑΧΔΙΚ αξίας 2 Ευρώ και των οποίων την επικύρωση επιθυμούν**.

2) **Δηλώσεις Αποποίησης θα γίνονται δεκτές μόνο έπειτα από τηλεφωνική συνεννόηση** με τη Γραμματεία, στις υποδειχθεισόμενες ημέρες και ώρες.

3) **Ένορκες Βεβαιώσεις** που θα χρησιμοποιηθούν ως αποδεικτικό μέσο σε ανοιγείσα δίκη, θα γίνονται καθημερινά, ώρα 09:00-10:00, **ύστερα από συνεννόηση με τη Γραμματεία**. Ένορκες Βεβαιώσεις που δεν προορίζονται για δικαστική χρήση, θα γίνονται κάθε Τρίτη ώρα 10:00-12:00, ομοίως έπειτα από συνεννόηση με τη Γραμματεία.

4) **Δηλώσεις Τρίτου** θα γίνονται καθημερινά μετά τις 13:00, **έπειτα από συνεννόηση με τη Γραμματεία**. Δηλώσεις Τρίτων των οποίων είχε ανασταλεί η προθεσμία από τις 9-3-2020 έως και τις 31-5-2020, διευκρινίζεται ότι η προθεσμία της κατάθεσης δήλωσης τρίτου συμπληρώνεται κανονικά μετά τη λήξη της αναστολής (31-5-2020) με την πάροδο τόσων ημερών (από τη λήξη της αναστολής) όσων υπολείπονταν κατά τον χρόνο έναρξης της αναστολής.

4) **Αντίγραφα των αποφάσεων** που έχουν εκδοθεί, θα χορηγούνται **έπειτα από τηλεφωνική συνεννόηση με τη Γραμματεία**.

5) **Η παραγγελία και παραλαβή απογράφων** **αποφάσεων που έχουν εκδοθεί μέχρι και 6.3.2020** θα γίνεται μόνο κατόπιν τηλεφωνικής επικοινωνίας-παραγγελίας με τη Γραμματεία. Για τα απόγραφα των υπολοίπων αποφάσεων που δημοσιεύθηκαν κατά τον χρόνο αναστολής αυτά θα χορηγηθούν σε μεταγενέστερο χρόνο κατά τον τρόπο που θα οριστεί με νεότερη ανακοίνωση.

6) Το **κλείσιμο φακέλου** **για τις υποθέσεις που εκδικάστηκαν την 10/03/2020, την 11/03/2020 και την 12/03/2020** που δεν ολοκληρώθηκε λόγω της αναστολής της λειτουργίας των Δικαστηρίων, προς αποφυγή αιφνιδιασμού των πληρεξουσίων δικηγόρων και απώλειας δικονομικών δικαιωμάτων, **λήγει την 02/06/2020, την 03/06/2020 και την 04/06/2020, αντίστοιχα.**

7) Όσον αφορά την **έκδοση και παραλαβή πιστοποιητικών**, διευκρινίζεται ότι **θα χορηγούνται** χωρίς φυσική παρουσία, **μόνον ηλεκτρονικά, τα πιστοποιητικά περί μη δημοσίευσης διαθήκης, περί μη αποποίησης κληρονομίας, περί μη άσκησης ενδίκων μέσων και ανακοπών και περί μη ανάκλησης κληρονομητηρίου,** τα οποία εκδίδονται μέσω του συστήματος www.solon.gov.gr. Τα υπόλοιπα πιστοποιητικά, για τα οποία δεν υπάρχει η δυνατότητα να χορηγούνται ηλεκτρονικά, αυτά θα χορηγούνται με φυσική παρουσία από τα αρμόδια τμήματα.

8) Οι υποθέσεις που ματαιώθηκαν διαρκούσης της αναστολής, δηλαδή από 9-3-2020 μέχρι 31-5-2020, θα επαναπροσδιοριστούν οίκοθεν, κατά προτεραιότητα εντός των χρονικών διαστημάτων από 1-15 Ιουλίου 2020 και από 1-15 Σεπτεμβρίου 2020 και η εγγραφή της υπόθεσης στο πινάκιο θα επέχει θέση κλήτευσης όλων των διαδίκων. Θα ακολουθήσει νεότερη ανακοίνωση για τον επαναπροσδιορισμό των υποθέσεων σε κάθε δικάσιμο.

8) Η θεώρηση του γνησίου της υπογραφής για τα συναινετικά διαζύγια θα γίνεται στο αρμόδιο γραφείο της Γραμματείας, κατόπιν προηγούμενης τηλεφωνικής συνεννόησης.

**Εφιστούμε την προσοχή όλων των εισερχομέων στους χώρους του Ειρηνοδικείου Περιστερίου για την τήρηση των μέτρων υγιεινής** που έχουν προβλεφθεί στην από 25.5.2020 γνώμη της Εθνικής Επιτροπής Προστασίας της Δημόσιας Υγείας έναντι του κορωνοϊού COVID-19, και δη:

α) **την ισχυρή σύσταση για χρήση μη ιατρικής μάσκας ή ασπίδας προστασίας προσώπου,**

β) **τη χρήση αλκοολούχου αντισηπτικού διαλύματος**

γ) **την τήρηση 1,5 απόστασης μεταξύ φυσικών προσώπων και**

δ) **τον καθορισμό ανώτατου ορίου εισερχομένων εντός της αίθουσας του ακροατηρίου του Ειρηνοδικείου στα 20-25 άτομα.**

**Περιστέρι 1 Ιουνίου 2020.**

**Η Προϊσταμένη του Ειρηνοδικείου Περιστερίου**

**ΕΥΤΥΧΙΑ ΑΤΣΙΔΗ**

**Ειρηνοδίκης Γ΄**